Euroopan parlamentin päätöslauselma Bulgarian edistymisestä liittymisen valmistelussa (KOM(2004)0657 — C6-0150/2004 — 2004/2183(INI))



Virallinen lehti nro 226 E , 15/09/2005 s. 0351 - 0353



P6_TA(2004)0110 Bulgarian liittymisvalmistelujen edistyminen Euroopan parlamentin päätöslauselma Bulgarian edistymisestä liittymisen valmistelussa (KOM(2004)0657 — C6-0150/2004 — 2004/2183(INI)) Euroopan parlamentti, joka - ottaa huomioon komission vuoden 2004 määräaikaiskertomuksen Bulgarian edistymisestä liittymisen valmistelussa (SEK(2004)1199) ja strategia-asiakirjan (KOM(2004)0657 — C6-0150/2004), - ottaa huomioon 12. ja 13. joulukuuta 2002 pidetyn Kööpenhaminan Eurooppa-neuvoston, 19. ja 20. kesäkuuta 2003 pidetyn Thessalonikin Eurooppa-neuvoston ja 12. ja 13. joulukuuta 2003 pidetyn Brysselin Eurooppa-neuvoston puheenjohtajan päätelmät, - ottaa huomioon kaikki liittymisprosessin alusta lähtien antamansa päätöslauselmat, - ottaa huomioon työjärjestyksen 45 artiklan, - ottaa huomioon ulkoasiainvaliokunnan mietinnön ja budjettivaliokunnan lausunnon (A6-0065/2004), A. ottaa huomioon, että Bulgaria on mukana meneillään olevassa kattavassa ja peruuttamattomassa laajentumisprosessia, B. ottaa huomioon, että liittymisprosessin on perustuttava "omien saavutusten" periaatteelle ja että Bulgarian liittymisen ajankohdan ei tarvitse olla sidottu mihinkään muuhun ehdokasvaltioon; katsoo, että Bulgarian pitäisi tämän vuoksi liittyä EU:hun erillisen liittymissopimuksen perusteella, C. ottaa huomioon, että Bulgaria jatkaa vakaata edistymistään matkalla Euroopan unionin jäsenyyteen ja on saattanut päätökseen neuvottelut kaikista 31 neuvotteluluvusta, ja se on näillä näkymin saavuttamassa hyvin tavoitteensa liittyä jäseneksi tammikuussa 2007; 1. pitää tervetulleena Euroopan komission lopputulemaa, jonka mukaan Bulgaria täyttää edelleen Kööpenhaminan poliittiset kriteerit, sen talouden rakenne ja suorituskyky ovat jälleen merkittävästi parantuneet ja sopeuttamistoimien tason ja sitoumusten täytäntöönpanon ansiosta Bulgaria on saavuttamassa jäsenyyden kaavaillussa aikataulussa; 2. tukee voimakkaasti meneillään olevaa Bulgarian julkishallinnon uudistamista sekä virkamieslainsäädännön muuttamista ansioita painottavan periaatteen vahvistamiseksi; 3. pitää tervetulleena sitä, että oikeuslaitoksen uudistamiseen on ohjattu runsaasti lisää resursseja, ja kehottaa tehostamaan edelleen ponnisteluja järjestäytyneen rikollisuuden ja korruption sekä ihmiskaupan torjumiseksi; kehottaa Bulgarian viranomaisia toteuttamaan tehokkaita toimia, joilla estetään Bulgariaan tuleviin tai maan kautta kulkeviin henkilöihin kohdistuva viranomaisten toimivallan väärinkäyttö; kehottaa Bulgariaa myös käynnistämään toimia säilöönotettujen henkilöiden olojen parantamiseksi antamalla poliiseille asianmukaista koulutusta; 4. kehottaa Bulgariaa ryhtymään tehokkaisiin toimiin ihmiskaupan ja etenkin naisilla ja lapsilla käytävän kaupan estämiseksi ja luomaan luotettavan tietokannan, joka sisältää tiedot pahoinpidellyistä ja kadonneista henkilöistä, ja luotettavan järjestelmän todistajien suojelemiseksi; 5. kiittelee Bulgariaa sen ponnisteluista vähemmistöjen ongelmia käsittelevän toimenpidekokonaisuuden kehittämiseksi; kehottaa Bulgariaa ryhtymään päättäväisiin toimiin Euroopan komission kohdennettujen toimenpiteiden tuella romanien valtaväestöön integroitumisen nopeuttamiseksi erityisesti tarjoamalla koulutus- ja työmahdollisuuksia sekä parantamalla elinolosuhteita sekä terveydenhuoltopalveluiden ja perhesuunnittelun saatavuutta, tunnustaen samalla sen, että romanien itsensä tarpeen sopeutua yhteiskuntaan ja ottaa vastuuta näistä kysymyksistä; 6. panee tyytyväisenä merkille lastensuojelun alalla saavutetun edistymisen, mutta kehottaa selventämään ja vahvistamaan ministeriöiden vastuuta yhden, resursseiltaan riittävän viraston avulla, lisäämään kansainvälisen adoptiojärjestelmän avoimuutta ja kohentamaan tuntuvasti laitoksiin ja erityisoppilaitoksiin sijoitettujen lasten tilannetta; kehottaa Bulgariaa kiinnittämään erityishuomiota niiden henkilöiden tilanteeseen, jotka on viranomaisten toimesta sijoitettu mielenterveysongelmista kärsiville aikuisille tarkoitettuihin asuntoihin; 7. tukee komission päätelmää, jonka mukaan Bulgaria on toimiva markkinatalous, ja onnittelee Bulgariaa sen BKT:n jatkuvasta kasvusta, työttömyyden merkittävästä vähenemisestä ja ennätyksellisen suurista ulkomaisista suorista investoinneista, mutta toteaa, että työttömyys on edelleen korkealla, monien kansalaisten taloudellinen tilanne ei ole kohentunut ja korkeasti koulutettujen henkilöiden maastamuutto sekä työvoiman vähäinen alueellinen liikkuvuus aiheuttavat työvoimapulaa joillakin tärkeimmillä aloilla; 8. kiittelee Bulgariaa siitä, että se on kehittänyt yhteisön säännöstön täytäntöönpanoon tarvittavan hallinnollista kapasiteettiaan, ja toteaa, että se on onnistumassa säännöstön saattamisessa osaksi kansallista lainsäädäntöä etuajassa; 9. toteaa, että Bulgaria on vuosina 2000—2004 saanut liittymistä valmistelevaa taloudellista tukea vuosittain noin 178 miljoonaa euroa Phare-ohjelmasta, 57,6 miljoonaa euroa Sapard-ohjelmasta ja 93—127 miljoonaa euroa Ispa-ohjelmasta; kannattaa päätöstä 550 miljoonan euron lisärahoituksen myöntämisestä Phare-ohjelmasta kaudelle 2000—2009 Kozloduin ydinvoimalan muutostöissä; 10. kehottaa komissiota tehostamaan yhteisön varojen hallinnointia ja kohdentamista niiden kustannustehokkuuden maksimoimiseksi; 11. vakuuttaa Bulgarialle, että Euroopan parlamentti seuraa edelleen Bulgarian edistymistä liittymisvalmisteluissa; 12. kehottaa neuvostoa ja komissiota palkitsemaan Bulgarian edistymisen ja saavutukset liittymisvalmisteluissa noudattamalla "omien saavutusten" periaatetta ja saattamalla neuvottelut päätökseen ja allekirjoittamalla liittymissopimuksen niin pian kuin mahdollista vuonna 2005, mielellään alkukeväästä, mikä mahdollistaisi sopimuksen ratifioinnin hyvissä ajoin ja EU:n jäseneksi liittymisen 1. tammikuuta 2007; 13. kehottaa neuvostoa ja komissiota liittymissopimuksen tekemisen jälkeen tutkimaan mahdollisuuksia liittymistä valmistelevan rahoitustuen lisäämiseen; 14. ilmaisee tässä yhteydessä olevansa syvästi huolestunut vuonna 1999 rikoksesta epäiltyinä pidätettyjen bulgarialaisten ja palestiinalaisten lääkintäalan työntekijöiden ahdingosta sekä heille 6. toukokuuta 2004 langetetuista kuolemantuomioista; luottaa valitusmenettelyn tulosta odotettaessa siihen, että tarkasteltuaan olemassa olevaa todistusaineistoa uudelleen Libya päätyy toteamaan, että oikeus tapahtuu vapauttamalla vangitut pikaisesti; 15. kehottaa puhemiestä välittämään tämän päätöslauselman neuvostolle ja komissiolle sekä Bulgarian hallitukselle ja parlamentille. --------------------------------------------------